open-index/open-wikipedia-markdown huggingface dataset:
Bærumin moskeijaisku

**Bærumin moskeijaisku** oli Norjan Bærumissa 10. elokuuta 2019 tehty aseistettu hyökkäys Islamilaiseen al-Noor-keskukseen. Tekoa käsiteltiin äärioikeistolaisena terrori-iskuna, josta tuomittiin 22-vuotias Philip Manshaus.

## Tapahtumat, tausta ja seuraamukset
Manshaus ampui ensin kuoliaaksi 17-vuotiaan Johanne Zhangjia Ihle-Hansenin perheensä kodissa. Tyttö oli kiinalaissyntyinen ja murhaajan isän puolison adoptoima. Manshaus piti Ihle-Hansenia "uhkana valkoiselle rodulle" tämän etnisen taustan johdosta. Ihle-Hansenin murhan jälkeen Manshaus ajoi Islamilaiseen al-Noor-keskukseen ja ampui useita laukauksia, mutta ei onnistunut surmaamaan ketään eikä kukaan haavoittunut vakavasti. 65-vuotias entinen Pakistanin ilmavoimien upseeri Mohammad Rafiq taltutti ampujan ja riisui tämän aseista ennen poliisin saapumista tapahtumapaikalle. Ampuja oli kuitenkin tavoitellut niin monia islaminuskoisia uhreja kuin mahdollista. Hän otti ammuskelusta videokuvaa kypäräkameralla, mutta ei onnistunut lähettämään sitä nettiin. Hyökkäys tehtiin Eid al-Adhan aattona, mutta paikalla oli vain kolme muslimia. Pian Bærumin moskeijaiskun jälkeen Ihle-Hansenin ruumis löydettiin ampujan perheen asunnosta. Manshaus käytti tekovälineinään isänsä kivääriä ja lyhyttä käsiasetta.

Manshaus sai poliisitutkinnan perusteella innoitusta Brenton Tarrantilta, joka murhasi 51 ihmistä Christchurchin moskeijaiskuissa 2019. Manshaus oli vieraillut uusnatsien sivuilla, joilla muun muassa vaadittiin rotusotaa. Hän oli vahvasti maahanmuuttovastainen ja uskoi väestönvaihtoteoriaan. Manshaus haki Pohjoismaisen vastarintaliikkeen jäsenyyttä kesäkuussa 2019 ja tapasi sen jäseniä. Hänen rasisminsa oli huolestuttanut perheenjäseniä ja sosiaalista ympäristöä ennen hyökkäystä. Huoli hänestä ilmoitettiin Norjan poliisin turvallisuuspalvelulle vuonna 2018, mutta toimenpiteisiin ei ryhdytty. Manshausin ajatukset olivat herättäneet huolta ja johtaneet ilmoitukseen koulun johdolle myös maatalousopistossa, jossa hän opiskeli vuosina 2018–2019.

Manshaus ei osoittanut oikeudessa katumusta vaan toi yhä esiin ihailua Christchurchin terroristia kohtaan. Oikeudessa hän myös nimesi Adolf Hitlerin ja Anders Behring Breivikin muiksi esikuvikseen. Lisäksi hän puhui eurooppalaisten kansanmurhasta ja kiisti holokaustin. Muiden kantojensa ohella Manshaus piti homoseksuaalisuutta sairautena. Hän sai oikeuskäsittelyn päätteeksi 21 vuoden vankeustuomion, josta hänet määrättiin istumaan vähintään neljätoista vuotta. Norjan laki mahdollistaa vankeuden jatkamisen niin kauan kuin Manshausin katsotaan olevan vaaraksi yhteiskunnalle. Manshaus määrättiin myös maksamaan yhteensä 100&nbsp;000 Norjan kruunun verran korvauksia ja oikeuskuluja.

## Lähteet
L’été indien

**L'été indien** on yhdysvaltalaisen poplaulaja Joe Dassinin single vuodelta 1975. Sen kirjoittivat Toto Cutugno, Graham Stuart Johnson, Pasquale Losito ja Vito Pallavicini. Intiaanikesästä kertovan ranskankielisen tekstin laativat Pierre Delanoë ja Claude Lemesle. Alkuaan melodiaa käytettiin Toto Cutugnon ja Albatros -kokoonpanon italiankielisessä kappaleessa "Africa".

Joe Dassin levytti kappaleesta englanninkielisen version "Indian Summer" ja espanjankielisen version "Aún vivo para el amor". Hän levytti myös kappaleen italiankielisen version "Africa" ("L'estate di San Martino"). Toto Cutugno puolestaan levytti sävellyksensä ranskankielisen version vuonna 1990.

Muista versioista useaan kertaan levytettyjä on suomenkielinen "Kuusamo", jonka ensimmäinen julkaisu on Dannyn seitsentuumainen vinyylisingle vuodelta 1975. "L'été indien" on versioitu myös kreikaksi, hollanniksi ja tanskaksi.

"L'été indien" nousi Belgian singlelistan kärkeen ja Sveitsin listan sijalle 5. Alankomaissa korkein sijoitus oli 12:s. Ranskassa "L'été indien" oli vuoden 1975 toiseksi myydyin single.

Suomessa "L'été indien" oli 29:nneksi suurin hitti vuonna 1976. Dannyn "Kuusamo" oli samana vuonna neljänneksi suurin hitti.

## Lähteet
*

### Viitteet

## Aiheesta muualla
*Chordify.net: L'été indien
Air (elokuva)

**Air** on vuonna 2023 ensi-iltansa saanut elämäkerrallinen urheiluelokuva, jonka on ohjannut Ben Affleck. Elokuva kertoo Niken koripallokengän Air Jordanin synnystä. Affleck esittää myös yhtä pääosista; muissa päärooleissa ovat Matt Damon, Jason Bateman, Marlon Wayans, Chris Messina, Chris Tucker ja Viola Davis.

*Air* sai ensi-iltansa South by Southwest -festivaaleilla 18. maaliskuuta 2023. Teatteriensi-illan se sai 5. huhtikuuta 2023.

## Näyttelijät

## Lähteet

## Aiheesta muualla
*
Norsunluurannikon kansallinen ritarikunta

**Norsunluurannikon kansallinen ritarikunta** () on norsunluurannikkolainen ritarikunta, joka perustettiin 10. huhtikuuta 1961.

Sitä myönnetään tunnustuksena valtion hyväksi tehdystä palveluksesta niin siviileille kuin sotilaillekin. Saajan ei tarvitse olla Norsunluurannikon kansalainen. Maan istuva presidentti toimii virkansa puolesta ritarikunnan suurmestarina. Norsunluurannikon ritarikuntien keskenäisessä järjestyksessä Kansallinen ritarikunta on kaikkein korkea-arvoisin.

Ritarikuntaan nimitettävien henkilöiden tulee olla vähintään 30-vuotiaita, joilla on takanaan ansiokas ura julkisella (väh. 15 vuotta) tai yksityisellä (väh. 20 vuotta) sektorilla. Poikkeuksia voidaan tehdä esimerkiksi, jos nimitys tehdään ulkomaalaiselle tai postuumisti. Kaikki uudet ritarikunnan jäsenet nimitetään lähtökohtaisesti ensin ritareiksi ja ylennys upseeriksi tehdään aikaisintaan viiden vuoden päästä. Tämän jälkeen ylennys komentajaksi tehdään aikaisintaan neljän ja tätä ylempiin luokkiin aikaisintaan kolmen vuoden päästä. 

Kunnianosoitusta jaetaan viidessä luokassa:

*  suurristi
*  suurupseeri
*  komentaja
*  upseeri
*  ritari

## Lähteet
Side om side

**Side om side** on norjalainen NRK:n tuottama komediasarja, jota esitettiin vuosina 2013–2023. Se kertoo kuvitteellisesta Granlin naapurustosta ja on NRK:n kaikkien aikojen suosituin huumoriohjelma.
## Lähteet

## Aiheesta muualla
* Ohjelma NRK TV:ssä
Brantôme en Périgord

**Brantôme en Périgord** on kunta Lounais-Ranskassa Dordognen departementissa Uuden-Akvitanian alueella. Se sijaitsee Dronne-joen varrella, noin 21 kilometriä Nontronin kaupungista etelään.

Kunta muodostettiin 1. tammikuuta 2016, kun kaksi kuntaa Brantôme ja Saint-Julien-de-Bourdeilles yhdistyivät. Myöhemmin 1. tammikuuta 2019 Brantôme en Périgordin kuntaan liittyi vielä kuusi kuntaa: Cantillac, Eyvirat, La Gonterie-Boulouneix, Saint-Crépin-de-Richemont, Sencenac-Puy-de-Fourches ja Valeuil.

Kunnan huomattavin nähtävyys on entinen Pyhän Pietarin luostari. Legendan mukaan sen perusti Kaarle Suuri. Luostarin romaaninen kellotorni on 1000-luvulta, ja se on yksi Ranskan vanhimmista. Luostarin takana olevassa kalkkikivikalliossa on munkkien kaivertamia luolia. 

## Kuvia


Tiedosto:Saint-Julien-de-Bourdeilles église.JPG|Saint-Julienin kirkko (Saint-Julien-de-Bourdeilles)
Tiedosto:Cantillac église.JPG|Notre-Dame-de-la-Nativitén kirkko (Cantillac)
Tiedosto:Eyvirat église (8).JPG|Saint-Pierre-ès-Liensin kirkko (Eyvirat)
Tiedosto:Boulouneix église (2).JPG|Boulouneix’n kirkko (La Gonterie-Boulouneix)
Tiedosto:Saint-Crépin-de-Richemont château Saint-Crépin (6).JPG|Château de Saint-Crépin (Saint-Crépin-de-Richemont)
Tiedosto:Sencenac Borie Fricart 6.JPG|Manoir de la Borie-Fricart (Sencenac-Puy-de-Fourches)
Tiedosto:Valeuil Ramefort (4).JPG|Château de Ramefort (Valeuil)


## Lähteet

## Aiheesta muualla
Hetesirppisammalet

**Hetesirppisammalet** (*Sarmentypnum*) on palmikkosammalten lahkoon kuuluva lehtisammalsuku. Aiemmin nimi hetesirppisammalet on kuulunut *Warnstorfia*-suvulle, jonka nykyinen nimi on nevasirppisammalet.

## Hetesirppisammallajeja
Suomessa esiintyy viisi suvun lajia:

* hetesirppisammal (*Sarmentypnum exannulatum*, syn. *Warnstorfia exannulata*)
* aapasirppisammal (*Sarmentypnum procerum*, syn. *Warnstorfia procera*)
* punasirppisammal (*Sarmentypnum sarmentosum*, syn. *Warnstorfia sarmentosa*)
* lampisirppisammal (*Sarmentypnum trichophyllum*, syn. *Warnstorfia trichophylla*)
* pohjansirppisammal (*Sarmentypnum tundrae*, syn. *Warnstorfia tundrae*)

## Lähteet
Gesterby skola

**Gesterby skola** on entinen ruotsinkielinen kyläkoulu Sipoossa, Uudellamaalla. Hirsinen koulurakennus valmistui vuonna 1935. Nykyisin rakennus sijaitsee maisemallisesti suojellulla alueella.

## Historia ja arkkitehtuuri
Koulurakennus käsittää seitsemän huonetta kahdessa kerroksessa, sekä pienen kellarin. Rakennuksen kiinteään sisustukseen kuuluu muun muassa puuhella, sekä kuusi kaakeliuunia. Koulurakennuksen pohjoispääty on ennen toiminut asuntona. Koulun ympärillä on laaja puistoalue, joka on toiminut koulun pihana. Koko tontin pinta-ala on 10 000 neliömetriä.

Gesterby skola suljettiin 1. lokakuuta 2010 ja vuonna 2023 Sipoon kunta laittoi koulun myyntiin.

## Lähteet
Friheten

**Friheten** on Norjan kommunistisen puolueen pää-äänenkannattaja. Se on perustettu vuonna 1941 ja ilmestyy kahden viikon välein.

Friheten-19420101 001 00 00 001.jpg|Lehden etusivu vuodelta 1942.
Friheten-20110110 001 00 00 001.jpg|Lehden etusivu vuodelta 2011.
Friheten skilt.jpg|Lehden toimitus Oslossa.

## Lähteet

## Aiheesta muualla
* Lehden verkkosivut
Olevsk

**Olevsk** () on kaupunki Žytomyrin alueen Korostenin piirissä Ukrainan luoteisosassa, Dneprin vesistöön kuuluvan Ubortjoen varrella, linnuntietä 130 kilometriä aluekeskus Žytomyristä luoteeseen.

Tammikuun keskilämpötila on -5,6 °C ja heinäkuun +18,2 °C. Keskimääräinen vuosisademäärä 611 millimetriä.

Ukrainan tilastokeskus arvioi Olevskin kaupungin väkiluvuksi 10&nbsp;032 asukasta (2022). Vuonna 1990 asukkaita oli noin 12&nbsp;200.

Paikkakunta mainitaan historiallisissa dokumenteissa ensimmäisen kerran vuonna 1488, mutta arkeologisissa tutkimuksissa kaupungin alueelta on löydetty Kiovan Rusin aikaisen asutuksen jälkiä 900-luvulta; ja legendan mukaan asutus olisi perustettu vuonna 977. Magdeburgin kaupunginoikeudet paikkakunta sai 1641. Venäjän keisarikunnan aikana se oli Volynian kuvernementin Olevskin kihlakunnan kihlakuntakaupunki.

Kaupunki oli Olevskin piirin keskus vuodesta 1923 lähtien, mutta kesän 2020 aluehallinnollisessa uudistuksessa Ukrainan piirien lukumäärää karsittiin voimakkaasti. Tuolloin Olevsk ja sen piiri liitettiin osaksi Korostenin piiriä.

Historiallisista rakennuksista mainittakoon Pyhän Mykolajivin kirkko (1596). 

Свято-миколаївська церква, Олевськ 3.JPG|Pyhän Mykolajivin kirkko (1596).
Ubort River in Olevsk 01.jpg|Ubortjoki Olevskissa.
Райком компартії України.JPG|Hallintorakennus.
Будинок культури1.JPG|Kulttuuritalo.
Вокзал ст. Олевськ.jpg|Rautatieasema.


## Lähteet

## Aiheesta muualla
Hypnales

**Hypnales** eli **palmikkosammalten lahko** on laaja kasvilahko aitosammalten luokassa. Siihen kuuluu noin 40 heimoa. Suomessa esiintyviä heimoja on 31, lajeja 202.

## Heimoja
* Amblystegiaceae G.Roth – ritvasammalten heimo
* Anomodontaceae Kindb.
* Antitrichiaceae Ignatov & Ignatova
* Brachytheciaceae Schimp. – suikerosammalten heimo
* Callicladiaceae H.A.Crum
* Calliergonaceae Vanderp., Hedenäs, C.J.Cox & A.J.Shaw
* Campyliaceae
* Catagoniaceae W.R.Buck & Ireland (ei Suomessa)
* Climaciaceae Kindb.
* Cratoneuraceae
* Cryphaeaceae Schimp. (ei Suomessa)
* Echinodiaceae Broth. (ei Suomessa)
* Entodontaceae Kindb. (ei Suomessa)
* Fabroniaceae Schimp. (ei Suomessa)
* Fontinalaceae Schimp.
* Habrodontaceae Schimp. (ei Suomessa)
* Heterocladiaceae Ignatov & Ignatova
* Hylocomiaceae M.Fleisch. – kerrossammalten heimo
* Hypnaceae Schimp.
* Jocheniaceae Jan Kučera & Ignatov
* Lembophyllaceae Broth.
* Lepyrodontaceae Broth. (ei Suomessa)
* Leskeaceae Schimp.
* Leucodontaceae Schimp.
* Meteoriaceae Kindb. (ei Suomessa)
* Microtheciellaceae H.A.Mill. & A.J.Harr. (ei Suomessa)
* Myriniaceae Schimp.
* Myuriaceae M.Fleisch.
* Neckeraceae Schimp.
* Orthorrhynchiaceae S.H.Lin (ei Suomessa)
* Phyllogoniaceae Kindb. (ei Suomessa)
* Plagiotheciaceae M.Fleisch.
* Prionodontaceae Broth. (ei Suomessa)
* Pseudoleskeaceae Schimp.
* Pseudoleskeellaceae Ignatov & Ignatova
* Pterigynandraceae Schimp.
* Pterobryaceae Kindb. (ei Suomessa)
* Pylaisiaceae Schimp.
* Pylaisiadelphaceae Goffinet & W.R.Buck (Pylasiadelphaceae ? [Suomen Lajitietokeskus])
* Regmatodontaceae Broth. (ei Suomessa)
* Rhytidiaceae Broth.
* Rutenbergiaceae M.Fleisch. (ei Suomessa)
* Scorpidiaceae Ignatov & Ignatova
* Sematophyllaceae Broth. (ei Suomessa)
* Sorapilaceae M.Fleisch. (ei Suomessa)
* Stereodontaceae Hedenäs, Schlesak & D.Quandt
* Stereophyllaceae W.R.Buck & Ireland (ei Suomessa)
* Symphyodontaceae M.Fleisch. (ei Suomessa)
* Taxiphyllaceae Ignatov
* Theliaceae M.Fleisch. (ei Suomessa)
* Thuidiaceae Schimp. – havusammalten heimo
* Trachylomataceae W.R.Buck & Vitt (ei Suomessa) 

## Lähteet
SIG SG 550

**SG 550** (lyhenne saks. sanasta Sturmgewehr) on Sig Sauerin suunnittelema ja valmistama sveitsiläinen rynnäkkökivääri. Ase otettiin Sveitsin asevoimien palvelusaseeksi vuonna 1990 nimikkeellä Stgw 90. 

Aseen yleisin kaliiberi on 5,56×45 mm NATO. Ase on suosittu erityisesti erikoisjoukkojen käytössä.

## Lähteet

## Aiheesta muualla
Denyse Plummer

**Denyse Burnadette Kirline Plummer** (8. marraskuuta 1953 – 27. elokuuta 2023) oli trinidadtobagolainen calypsolaulaja.

Plummer syntyi perheeseen, jonka isä Buntin Dudley Plummer oli valkoinen, mutta äiti Barbara afrotrinidadilaista alkuperää. Isä toimi puoliammattimaisena kitaristina Port-of-Spainissa. Plummer työskenteli koulut käytyään toimistotyöntekijänä vakuutusyhtiössä ja lauloi 1970-luvulla baareissa sekä klubeilla. Hän poikkesi calypsopiireissä normeista sekä etniseltä taustaltaan (hänet miellettiin valkoiseksi) että sukupuoleltaan, mutta häntä innoitti etenkin Calypso Rosen valinta ensimmäiseksi naispuoliseksi Calypso Monarchiksi vuonna 1973. Plummerin laulama musiikki oli alun perin popvoittoisempaa. Siitä osa julkaistiin paikallisissa levytyksissä. 1980-luvun puolessavälissä Plummer siirtyi selkeämpään calypsotyyliin. Lennox Sharpe pyysi hänet vuonna 1985 laulamaan kaksi kappaletta Phase II -yhtyeensä kanssa. Tämän myötä Plummer sai monia esiintymiskutsuja. Hänen ensimmäinen yrityksensä kilpailla Calypso Monarch -tittelistä sai kuitenkin vuonna 1986 provosoituneen vastaanoton.

Plummer eteni alun vaikeuksista huolimatta kansalliseksi tähdeksi ja julkaisi lukuisia albumeita. Hän tuli suosituksi Karibianmeren alueen lisäksi Yhdysvalloissa ja Euroopassa, joissa teki säännöllisiä esiintymisiä. Hän myös voitti Calypso Monarch -arvonimen vuonna 2001 kolmantena naisena kappaleilla "Heroes" ja "Nah Leaving". Vuonna 2011 Plummerille myönnettiin Trinidad ja Tobagon korkein kansallinen kunnianosoitus, Hummingbird Medal. Yhdeksi hänen suosituimmista kappaleistaan nousi "Woman Is Boss". Plummerista tuli myöhemmin niin kutsuttu uudestisyntynyt kristitty, minkä jälkeen hän tulkitsi myös gospelmusiikkia. Hän kuoli 69-vuotiaana syöpään. Hänellä oli mies Patrick Boocock ja kaksi poikaa.

## Lähteet
Sakkaran lintu

**Sakkaran lintu** on pieni, linnunmuotoinen puuesine, joka kaivettiin vuonna 1898 Egyptin Sakkarassa sijaitsevasta haudasta.

Sakkaran linnun arvioidaan olevan noin vuodelta 200 eaa., ja se on muotoiltu jotakuinkin sellaiseksi, jonka tunnistaisimme nykypäivän lentokoneeksi ja jolla on linnun pää. Kyseessä on kiistanalainen esine, sillä jotkut ovat arvelleet, että muinaiset egyptiläiset ovat saattaneet ymmärtää aerodynamiikan prosesseja ja että Sakkaran lintu on saattanut olla pienoismalli todellisesta toimivasta lentokoneesta tai jonkinlaisesta purjelentokoneesta.

Arkeologi Khalil Messiha julkaisi vuonna 1991 artikkelin "*African Experimental Aeronautics: A 2,000-Year-Old Model Glider"*, jossa hän kertoi yksityiskohtaisesti seuraavaa:

Dihedraalikulma viittaa tässä tapauksessa samaan periaatteeseen, jota käytetään nykyajan lentokoneissa nostovoiman aikaansaamiseksi. Messiha rakensi linnusta vaakasuoralla pyrstöevällä varustetun mallin, jonka väitettiin käsin heittämällä lentävän muutaman metrin.

Vuonna 2023 Bremenin ilmailu- ja avaruustekniikan instituutin tutkijat tekivät ensimmäistä kertaa 3D-skannaukseen perustuvan virtausteknisen simulaation esineestä. Tulokset osoittivat, että esineellä on matala maksimiliukusuhde, joten sen liukuominaisuudet eivät riitä käytettäväksi käsiliukulaitteena. Esineen massakeskipiste sijaitsee myös siiven takareunassa ja siten neutraalipisteen takana. Tästä johtuva pitkittäisvakavuus ei täytä nykyisten lentokoneiden suunnitteluohjeiden vaatimuksia. Lisäksi epäsymmetrinen nostovoiman jakautuminen jännevälien suuntaisesti johtaa hallitsemattomaan kääntömomenttiin, jonka seurauksena esine ei voi seurata suoraa lentorataa, vaan se kääntyy. Näin ollen simuloinnilla saadut tulokset eivät voi vahvistaa, että Sakkaran lintu olisi ollut aerodynamiikkaa koskevan muinaisen tietämyksen kohde.

## Lähteet
Päiväntasaajan tähden ritarikunta

**Päiväntasaajan tähden ritarikunta** () on gabonilainen ritarikunta. Se perustettiin 6. elokuuta 1959. Sitä myönnetään tunnustuksena poikkeuksellisista ansioista kansakunnan hyväksi sekä siviileille että sotilaille.

Kunniamerkkiä jaetaan viidessä luokassa:

*  suurristi
*  suurupseeri
*  komentaja
*  upseeri
*  ritari

## Lähteet
Norsunluurannikon ansioritarikunta

**Norsunluurannikon ansioritarikunta** () on norsunluurannikkolainen ritarikunta. Se on perustettu 11. syyskuuta 1970. Sitä jaetaan tunnustuksena ansioista yksityisellä tai julkisella sektorilla, sekä sotilashenkilöille.

Kunniamerkkiä jaetaan viidessä luokassa:

*  suurristi
*  suurupseeri
*  komentaja
*  upseeri
*  ritari

## Lähteet
Storsteinnes

**Storsteinnes** on Paatsivuonon kunnassa Tromssan läänissä Norjassa sijaitseva taajama ja kuntansa hallinnollinen keskus. Taajaman pinta-ala on 1,2 neliökilometriä ja asukasluku 1&nbsp;100 vuonna 2022. Storteinnesissä on muun muassa Tine-yhtymään kuuluva Norjan suurin vuohenjuustoa valmistava tehdas.
## Lähteet

## Aiheesta muualla
Pekka Räihä

**Arto Pekka Vilho Räihä** (s. 20. marraskuuta 1944 Kajaani) on suomalainen eläköitynyt juristi ja yritysjohtaja, joka on saanut kauppaneuvoksen arvonimen.

Räihä syntyi varatuomari Pentti Vilho Räihän ja toimittaja Eeva Maria Kauppisen perheeseen ja avioitui 1967 laamanni, varatuomari Aino Kaija Kyllikki Penttilän kanssa. Ylioppilaaksi Räihä tuli Kajaanin lyseosta 1963 ja valmistui oikeustieteen kandidaatiksi Helsingin yliopistosta 1968. Varatuomarin arvon hän sai 1970. Räihä oli Puolangan piirin vt. nimismies 1966 ja 1967, Kajaanin vt. kaupunginviskaali ja -vouti 1969, Kajaanin tuomiokunnan päätoiminen apulainen ja tuomiokunnan notaari 1968–1969, laki- ja asiaintoimiston omistaja ja asianajaja Kajaanissa 1969–1977 ja *[[Kainuun Sanomat|Kainuun Sanomia]]* julkaisevan Kainuun Sanomain Kirjapaino Oy:n hallituksen jäsen 1971–2002, varatoimitusjohtaja 1977–1978 ja toimitusjohtaja 1978–1999. Hänellä oli työuransa aikana myös useita luottamus- ja asiantuntijatehtäviä. Työuransa jälkeen hän toimi muun muassa Itävallan kunniakonsulina Kajaanissa. Kauppaneuvoksen arvonimen Räihä sai 1999.

## Lähteet
Nordkjosbotn

**Nordkjosbotn** () on Paatsivuonon kunnassa Tromssan läänissä Norjassa sijaitseva kuntansa toinen taajama Storsteinnesin lisäksi. Sen pinta-ala on 0,7 neliökilometriä ja asukasluku 493 vuonna 2022. Nordkjosbotnissa on vuonna 2012 avattu Macks Ølbryggerin panimo.

Mack Bryggeri i Nordkjosbotn.jpg|Mack-panimo Nordkjosbotnissa.

## Lähteet

## Aiheesta muualla
Macks Ølbryggeri

**Macks Ølbryggeri AS** on norjalainen panimoyritys, jonka pääkonttori sijaitsee Tromssassa. Yhtiön tehdas on vuodesta 2012 sijainnut Paatsivuonon Nordkjosbotnissa.

## Kuvia

Mack Bryggeri i Nordkjosbotn.jpg|Vuonna 2012 valmistunut tehdas Nordkjosbotnissa.
Mack East, Tromsø.jpg|Entinen tehdas Tromssassa.
Mack Oel.jpg|Mackin valmistamaa olutta tuopissa.


## Lähteet

## Aiheesta muualla
Münsterin isku 2018

**Münsterin isku 2018** oli 4. huhtikuuta 2018 Saksan Münsterissä tehty hyökkäys, jossa pakettiautolla ajettiin väkijoukkoon ravintolan terassialueella. Vammoihinsa kuolivat heti 51-vuotias nainen ja 65-vuotias mies. Lähes kolme viikkoa iskun jälkeen vammoihinsa kuoli 74-vuotias mies, ja 29. heinäkuuta 2018 menehtyi neljäntenä sivullisena uhrina 56-vuotias mies. Lisäksi iskun tekijä ampui itsensä heti hyökkäyksen jälkeen. Loukkaantuneita oli kaikkiaan yli kaksikymmentä.

Münsterin isku 2018 toteutettiin ajamalla ihmisiä kohti harmaalla Volkswagen-pakettiautolla noin klo 15 iltapäivällä. Tekijäksi osoittautui 48-vuotias mies, jonka taustalla oli mielenterveysongelmia. Selkeää motiivia ei ilmennyt. Tekijä oli kotoisin Münsteristä ja ammatiltaan teollinen muotoilija. Hän teki itsemurhan tapahtumapaikalla. Mediatietojen mukaan hyökkääjä oli vihjannut itsemurha-aikeista sähköpostiviestissä ystävilleen viikko ennen tekoa. Mediatietojen mukaan mies oli myös aiemmin ollut viranomaisten kanssa tekemisissä väkivallantekojen ja huumausainelainsäädännön rikkomusten johdosta. Tekijän pakettiauton sisältä löydettiin pommiksi naamioituja laittomia papattimattoja, lelupistooli ja itsemurhaan käytetty ampuma-ase. Hänen asunnostaan löydettiin lisäksi käyttökelvoton AK-47-kivääri.

Münsterin iskun jälkeen levisi valeuutisia pakolaistaustaisesta tekijästä. Äärioikeistolaisen Vaihtoehto Saksalle -puolueen parlamenttiryhmän johtaja Beatrix von Storch syytti teosta siirtolaisia. Hän myönsi myöhemmin asiavirheen, mutta täydensi hyökkääjän ottaneen oppia islamilaisesta terrorismista. Saksan muslimien keskusvaltuuston johtaja Aiman Mazyek syytti mediaa ja viranomaisia kaksoisstandardeista käsitellessään valtaväestöön kuuluvia hyökkääjiä psyykkisesti häiriintyneinä ja islaminuskoisia hyökkääjiä uskonnollisina terroristeina.

## Lähteet
Mörrum

**Mörrum** on noin 4&nbsp;000 asukkaan taajama Karlshamnin kunnassa Ruotsin etelärannikolla Blekingen läänissä. Se sijaitsee noin 10 kilometriä länsiluoteeseen keskustaajama Karlshamnista.

Lohenkalastuksesta tunnetun Mörruminjoen alajuoksulla sijaitsevassa Mörrumissa juhlitaan joka kevät kalastuskauden alkua. Laxens Hus on Mörrumissa vuonna 1992 avattu museo, joka esittelee alueen kalastuskulttuuria ja joen biologiaa. Museoon kuuluu 13-metrinen lohikala-akvaario.

Mörrumissa sijaitsee vuonna 1962 käynnistynyt Södra Cell -yhtiön sellutehdas. Kylpyhuonekalusteita ja pesualtaita valmistavat paikkakunnalla Geberit AB (tuotemerkki Ifö) ja Contura Steel AB (tuotemerkit Contura ja Olofström). Tämä toiminta juontaa juurensa läheiseen Olofströmiin vuonna 1735 perustetusta rautaruukista, josta kehittyi Olofströmiin Volvon autokoritehdas ja myös tunnettu teräksisiä pesualtaita valmistava tehdas, joka siirrettiin 1962 Mörrumiin.

## Lähteet
Air

**Air** on ilmaa tarkoittava sana englannin ja ranskan kielissä. Sanaa käytetään myös seuraavissa merkityksissä:

* Air, ranskalainen yhtye
* *[[Air (elokuva)|Air]]*, Ben Affleckin ohjaama urheiluelokuva vuodelta 2023
* ”Air”, Johan Sebastian Bachin orkesterisarjaan nro 3 kuuluva kappale
* Air Jordan, Niken valmistama kenkäsarja
* Adobe AIR, käyttöjärjestelmäriippumaton ajoympäristö
* Aïr, vuoristo Nigerissä Saharan autiomaassa
* Aïrin sulttaanikunta, historiallinen valtio nykyisen Nigerin alueella.

Sana *Air* esiintyy myös useiden lentoyhtiöiden nimissä.
Trierin isku 2020

**Trierin isku 2020** on Trierissä 1. joulukuuta 2020 autolla jalankulkijoiden alueella tehty joukkomurha, jonka uhreina kuoli välittömästi viisi ihmistä. Myöhemmin kuoli myös yksi vakavasti loukkaantunut. Kaikkiaan loukkaantuneita oli kymmeniä.

Trierin iskun teki 51-vuotias paikallinen mies, joka oli nauttinut huomattavan määrän alkoholia. Hän kuljetti katumaasturia suurella nopeudella Brotstrassea ja Simeonstrassea pitkin kohti Porta Nigraa, josta Trier on tunnettu. Tekijä ajoi noin kilometrin verran osuen matkan varrella paikalle sattuneisiin ihmisiin. Ajelu tapahtui noin kello 13:45 paikallista aikaa. Poliisi pysäytti yksin autossaan olleen tekijän, joka vastusteli pidätystä.

Trierin iskun 2020 uhreina kuolivat välittömästi yhdeksän viikon ikäinen tyttövauva ja tämän 45-vuotias isä sekä kolme naista (iät 25, 52, 73). Uhrina menehtyneen 45-vuotiaan miehen vaimo ja yksivuotias poika joutuivat loukkaantuneina sairaalaan. Lokakuussa 2021 vammoihinsa kuoli iskussa vakavasti loukkaantunut 77-vuotias mies, jonka vaimo oli kuollut iskun välittömänä uhrina joulukuussa 2020. Vaikeasti loukkaantuneiksi katsottiin yhteensä 18 henkilöä. Tekijä ei kertonut teolleen motiivia. Hänet tuomittiin elinkautiseen vankeusrangaistukseen murhista ja murhien yrityksistä. Hänet kuitenkin määrättiin pidettäväksi psykiatrisessa sairaalassa. Hän menetti samalla ajolupansa eliniäksi.

## Lähteet
Siirtokansa

**Siirtokansa** oli Helsingissä vuonna 1941 ilmestynyt karjalaiselle siirtoväelle tarkoitettu lehti, jonka taustalla oli välirauhan aikana aktiivisesti toiminut Suomen Kommunistinen Puolue.

Viipurilaisten kommunistien perustaman Karjalaisten siirtolaisten yhdistyksen lehden rahoitus tuli Neuvostoliitosta Artturi Rönnqvistin ja ilmeisesti Hertta Kuusisen kautta. Sen päätoimittaja oli torikauppias Armas Mäkeläinen. Muut toimittajat olivat Anton Junnola, nimimerkillä Evakko pakinoinut Rönnqvist ja neuvostolehdistöstä sotakatsauksia kääntänyt Reino Leander.

Karjalaisen siirtoväen asioihin erikoistunut *Siirtokansa* oli luonteeltaan eräänlainen sanoma- ja aikakauslehden välimuoto. Sitä ilmestyi huhti–kesäkuussa 1941 kerran tai kahdesti viikossa yhteensä 11 numeroa. Laillisesti julkaistu, 5&nbsp;000 kappaleen levikkiin yltänyt *Siirtokansa* oli SKP:lle huomattava saavutus, mutta lehden sisältö oli niin varovaista, että sen vasemmistolaisuutta oli vaikeaa havaita. 

Lähinnä Helsingin ja Kuopion seuduille levinneen *Siirtokansan* vaikutus karjalaisten keskuudessa jäi vähäiseksi. Sen viimeinen numero ilmestyi 17. kesäkuuta 1941. Jatkosodan alettua toimittajat piiloutuivat ja lehden rahoitus lakkasi.

## Lähteet
Pulcinella

**Pulcinella** on tunnettu napolilainen commedia dell'arte -hahmo. Pulcinella on yksi suosituimmista improvisaatioteatterin hahmoista.

Hahmon keksijänä pidetään näyttelijä Silvio Fiorilloa. Fiorillon Pulcinella oli kyttyräselkäinen ja pukeutunut väljään valkoiseen ovenvartijan asuun. Päässä hänellä oli valkea hattu. Alun perin hahmolla oli viikset ja parta, mutta 1600-luvun lopulla Pulcinellalla oli jo sileäksi ajellut kasvot. Hahmolla on usein musta puolinaamio. Nimen alkuperä ja merkitys ovat epäselviä. Sen on väitetty olevan peräisin kanaa tai nokkaa merkitsevistä sanoista. Toinen vaihtoehto on, että taustalla on tuolloin muodikas sukunimi Pulcinello tai Polsinelli. Hahmona Pulcinella on laiska, ahne, alati nälkäinen, opportunistinen, häpeämätön ja puhelias sekä päähänpotkittu. Pulcinella kehittyi kuitenkin ajan myötä paljon, ja siitä tuli napolilaisuuden symboli, ovela riehakkuuden ruumiillistuma, taiturimainen miimikko ja laulaja.

Italialaiset teatteriseurueet matkustelivat eri puolille Eurooppaa ja toivat usein mukanaan myös nukkenäyttelijöitä. Ranskassa syntyi Pulcinellan ranskalainen muunnelma, Polichinelle. Pulcinella toimi sittemmin esikuvana myös Englannin  Punch and Judy -nukketeatteriesitysten räävittömälle päähenkilölle, Punch-nukelle.

## Lähteet
Ado (laulaja)

**Ado** (s. 24. lokakuuta 2002) on japanilainen laulaja. Hän nousi julkisuuteen vuoden 2020 esikoissinglellä "Usseewa", joka nousi Japanin musiikkilistan kärkeen.

Ado syntyi ja kasvoi lapsuutensa Tokiossa. Hän aloitti uransa julkaisemalla cover-kappaleita japanilaiseen videopalvelu Niconicoon. Vuonna 2020 hän allekirjoitti levytyssopimuksen Universal Music Japanin kanssa. Esikoissinglen menestyksen jälkeen Ado jatkoi singlejen julkaisemista ja tammikuussa 2022 julkaistiin esikoisalbumi "Kyōgen". Ado lauloi jokaisen kappaleen vuoden 2022 elokuvan *[[One Piece Film: Red]]in* soundtrackista, josta elokuvan teemakappale "New Genesis" nousi musiikkilistojen kärkeen.

## Diskografia
### Studioalbumit
* *Kyōgen* (2022)
* *Zanmu* (2024)

## Lähteet

## Aiheesta muualla
* Ado Universal Music Japanin sivustolla
Ähtäri (lehti)

**Ähtäri** oli Ähtärissä vuosina 1927–1932 ilmestynyt paikallislehti.

Ähtärin paikallislehtenä pyrki vuodesta 1924 lähtien toimimaan *[[Virtain Sanomat]]*. Sen levikkialue oli laaja, ja Ähtärissä oman paikkakunnan katsottiin jäävän liian vähälle huomiolle.

Venti Valkeisen toimittaman *Ähtäri*-lehden tehtävänä oli antaa tietoja paikkakunnan asioista ja tarjota foorumi kirjoittamisen harrastajille. Se pyrki toisen ilmestymisvuotensa alusta leviämään myös Lehtimäelle ja Soiniin. Vuoden lopulla lehti luovutettiin sitä painaneen Mäntän kirjapainon hoitoon. Kerran viikossa ilmestynyt *Ähtäri* lopetettiin pula-ajan takia.

## Lähteet

## Aiheesta muualla
* ''Ähtäri'' digitoituna Kansalliskirjastossa
Kirjallisuusvuosi 1679

**Kirjallisuusvuosi 1679** käsittelee vuoden 1679 tärkeitä kirjallisuuden tapahtumia, uutisia ja julkistuksia.

## Tapahtumia
* Englannin laki *Habeas Corpus Act 1679* kielsi vangitsemisen ilman oikeudenkäyntiä. Tutkintavankeus oli sallittu, mutta sen pituus oli rajattu. Habeas corpus -periaatetta oli Englannissa sovellettu jo vuosisatojen ajan, jopa ennen Magna Carta -sopimusta vuodelta 1215.
* Luonnontieteilijä Jean Picard perusti julkaisun *La Connaissance des temps ou des mouvements célestes* ja toimi sen päätoimittajana. Julkaisu oli ranskalainen tähtitieteellinen kokoelma taulukoita, joissa ilmoitetaan taivaankappaleiden sijainnit tiettynä aikana.

## Julkaisuja
* Père Bouhours &ndash; *La Vie de saint Ignace, fondateur de la Compagnie de Jésus*
* John Dryden &ndash; *The Essay on Satire*
* Athanasius Kircher &ndash; *Turris Babel*
* Maria Sibylla Merian &ndash; *Der Raupen wunderbare Verwandlung und sonderbare Blumennahrung* (hyönteistutkimus)
* Thomas Otway &ndash; *The History and Fall of Caius Marius* (näytelmä, Romeon ja Julian muunnelma)
* Jacques Pradon &ndash; *La Troade* (näytelmä)
* Olof Rudbeck (vanhempi) &ndash; *Atlantica* (kuviteltua Ruotsin muinaista suuruutta todisteleva teos)
* Johann Weikhard von Valvasor &ndash; *Topographia Ducatus Carniolae modernae*
2,4,6-kollidiini

**2,4,6-kollidiini** (C8H11N) eli **2,4,6-trimetyylipyridiini** on pyridiinijohdannaisiin kuuluva orgaaninen yhdiste. Yhdistettä voidaan käyttää emäksisenä katalyyttinä orgaanisen kemian synteeseissä.

## Ominaisuudet, valmistus ja käyttö
Huoneenlämpötilassa 2,4,6-kollidiini on väritöntä ja pistävänhajuista nestettä. Yhdiste liukenee kohtalaisesti veteen ja liukoisuus vähenee lämpötilan kasvaessa. 2,4,6-kollidiini liukenee happoihin. Aine liukenee useisiin orgaanisiin liuottimiin kuten etanoliin, asetoniin, tolueeniin ja kloroformiin.

2,4,6-kollidiiniä voidaan erottaa kivihiilitervasta tislaamalla. Synteettisesti sitä valmistetaan asetonin ja ammoniakin reaktiolla tai Hantzschin pyridiinisynteesillä lähtien etyyliasetoasetaatista, asetaldehydistä ja ammoniakista.

2,4,6-kollidiiniä käytetään emäksisenä katalyyttinä muun muassa eliminaatioreaktioissa, glykosidien synteeseissä ja nukleofiilisissa aromaattisissa substituutioissa. Yhdistettä voidaan käyttää myös liuottimena.

## Lähteet
Znamja borby

**Znamja borby** (, ”Taistelulippu”) oli Viipurissa vuonna 1917 ilmestynyt venäjänkielinen bolševikkilehti.

Bolševikkien Venäjän sosiaalidemokraattisen työväenpuolueen Viipurin sotilasjärjestön julkaisema *Znamja borby* ilmestyi neljänätoista tai viitenätoista numerona heinäkuun alusta lokakuun loppuun vuonna 1917. ”Työväen kirjapainossa” painetun lehden painos oli 1&nbsp;500–2&nbsp;000 kappaletta. Lehti sisälsi myös suomen-, viron- ja ukrainankielistä aineistoa.

## Lähteet
Tim Tramnitz

**Tim Tramnitz** (s. 16. marraskuuta 2004 Hampuri) on saksalainen moottoriurheilija.

Tramnitz aloitti moottoriurheilun vuonna 2011. Kartingissa Tramnitz kilpaili vuosina 2014–2015 Rotax Max Challengen Mini Max -sarjassa, ollen vuonna 2015 sarjan toinen. Tämän jälkeen hän kilpaili eri kartingsarjoissa, kunnes siirtyi vuonna 2020 Saksan Formula 4 -sarjaan. Hän oli ensimmäisellä kaudella sarjan neljäs voitettuaan yhden kilpailun. Samana vuonna hän ajoi kaksi kilpailua Italian Formula 4 -sarjassa. Vuonna 2021 Tramnitz ajoi sekä Saksan että Italian sarjassa, ollen molemmissa toinen. Italiassa hän voitti neljästi ja Saksassa viidesti. Vuonna 2022 hän siirtyi FREC-sarjaan, mutta oli sarjassa vasta 15. sijalla. Vuonna 2023 hän jatkoi sarjassa R-ace GP -tallissa.

Vuonna 2023 Tramnitz osallistui Formula E -sarjan tulokastesteihin ABT CUPRA Formula E Teamin kanssa.

## Lähteet
Ravintolamaailma

**Ravintolamaailma** on yleensä kauppakeskuksiin sijoitettava ravintoloiden keskittymä. Ravintolamaailmat käsittävät usein monia erilaisia ravintoloita, jotta eri ruoista pitävät löytävät itselleen sopivan ravintolan poistumatta alueelta. Suomen suurin ravintolamaailma on vuonna 2017 Isoon Omenaan avattu M.E.E.T., joka käsittää yli 30 ravintolaa.

## Lähteet
Ohita intro

**Ohita intro** on Miljoonasateen studioalbumi, joka julkaistiin 6. lokakuuta 2023. Kappaleeseen ”Okariino” on tehty sanoitusvideo. Albumin ennakkokuuntelutilaisuus järjestettiin Tampereen G Livelabissa 21. syyskuuta 2023.
## Kappaleet
# 
# 
# 
# 
# 
# 
# 
# 
# 
# 

## Arvostelut
* Desibeli.net:  
* Soundi:  

## Lähteet
Boris Kollár

**Boris Kollár** (s. 14. elokuuta 1965, Bratislava, Tšekkoslovakia) on slovakialainen poliitikko ja liikemies, joka toimi Slovakian kansallisneuvoston puhemiehenä 2020–2023 ja kansanedustajana 2016–2023. Hän on Me olemme perhe -puolueen puheenjohtaja.

## Elämä
Kollár syntyi silloiseen Tšekkoslovakiaan kuuluneessa Bratislavassa vuonna 1965. Samettivallankumouksen jälkeisessä vapaantuneessa ilmapiirissä hän ryhtyi liikemieheksi ja keräsi huomattavan omaisuuden 1990- ja 2000-lukujen aikana. Kollár tunnettiin jo tässä vaiheessa naisseikkailuistaan ja hänestä kirjoitettiin paljon Slovakian ilapäivälehdistössä.

### Poliittinen ura
Kollár koetti ensimmäisen kerran päästä mukaan valtakunnanpolitiikkaan kun hän osallistui oikeistoliberalistisen Únia – strana pre Slovensko (*Liitto – Slovakian puolella*) puolueen listalla Slovakian parlamenttivaaleihin vuonna 2010. Vaikka Kollár ei tällä kertaa tullut valituksi, kertyi hänelle useita kontakteja, joiden kanssa hän on myöhemmin tehnyt yhteistyötä.

Vuonna 2015 Kollár loi uuden Olemme perhe – Boris Kollár -puolueen joka sai seuraavan vuoden vaaleissa yhdeksän paikkaa maan parlamenttiin. Vuoden 2020 vaaleissa puolue nosti paikkamääränsä seitsemääntoista ja meni hallitukseen yhdessä pääministeripuolue OĽaNOn kanssa. Koalition toiseksi suurimman puolueen puheenjohtajana Kollár valittiin parlamentin puhemieheksi.

Vuoden 2023 ennenaikaisissa vaaleissa sekä Kollár, että Olemme perhe putosivat parlamentista. Kollárin henkilökohtainen äänimäärä putosi 73,93% edellisistä vaaleista. Ennen vaaleja kaksi hänen entistä naisystäväänsä syyttivät häntä fyysisestä pahoinpitelystä ja toinen myös aborttiin pakottamisesta. Juuri ennen kampanjoinin lopettamista Kollária syytettiin myös Slovakian tiedustelupalvelun hyväksikäytöstä.

## Poliittiset mielipiteet
Venäjän hyökättyä Ukrainaan vuonna 2022 Kollár on osoittanut tukea Ukrainalle muun muassa aseviennin edistämisessä. Ennen vuoden 2020 vaaleja hän kannatti 119 euron ylärajaa vuokrakaksiolle sekä kaikille yleistä oikeutta valtiolta saatuun vuokra-asuntoon.

## Liiketoimet
Kollár on omistanut useita laskettelukeskuksia, joista hän yhä omistaa yhden lähellä Banská Bystrican kaupunkia. Tämän lisäksi Funradio, joka on yksi Slovakian suurimmista kaupallisista radiokanavista kuuluu Kollárin yritysryppääseen.

## Kohut
Slovakian tiedustelupalvelun raporttien mukaan Kollárilla oli 1990-luvulla myös yhteyksiä huumekauppaa pyörittäneisiin ja murhia järjestäneisiin mafiosoihin. Kollár on tuominnut väitteet valheeksi ja syytti niiden levittämisestä silloista valtapuolue SMERiä.

Kollár on valittu Slovakian vuoden homofoobikoksi 2017 hänen seksuaalivähemmistöjä vastaan pitämien puheiden johdosta. Palkinnon myösi Slovakian ihmisoikeusinstiuutti (*Inštitút ľudských práv*). Kollár on ollut ehdolla myös vuonna 2020, mutta hänet vedettiin pois kilvasta kun hänen intiimi viestittely transmalli Paris Nemcin kanssa tuli julki. Instituutin mukaan viestit todistivat Kollárilla olevan myönteinen asenne HLBT-ihmisiä kohtaan niin teoreettisesti, kuin käytännöllisestikin.

## Yksityiselämä
Kollárilla on 13 lasta 11 eri naisen kanssa.

## Lähteet

## Aiheesta muualla
Zane Maloney

**Zane Maloney** (s. 2. lokakuuta 2003 Bridgetown) on barbadoslainen moottoriurheilija, joka kilpailee Formula 2 -sarjassa.

Maloney on kolmannen sukupolven moottoriurheilija: hänen isosisänsä, isänsä ja kaksi setäänsä olivat moottoriurheilijoita. 10-vuotiaana Maloney oli viisinkertainen Barbadoksen karting-mestari. 

Vuonna 2019 Maloney osallistui Britannian Formula 4 -sarjaan Carlinilla. Ensimmäisellä kaudellaan Maloney voitti 10 kertaa 30 kilpailusta ja sarjan mestaruuden. Seuraavana vuonna Maloney jatkoi tallissa EuroFormula Open -sarjassa, mutta jäi sarjassa kahdeksanneksi. Vuodeksi 2021 Maloney siirtyi R-ace GP -talliin ja osallistui FREC-sarjaan. Hän onnistui kerran voittamaan ja oli sarjan neljäs. Vuodeksi 2022 hän vaihtoi Trident Racingille ja osallistui kansainväliseen Formula 3 -sarjaan. Hän voitti kolmesti ja oli sarjan toinen. Hän osallistui Tridentilla myös kahteen Formula 2 -kilpailuun. Vuonna 2023 Maloney jatkoi F2-sarjassa, mutta palasi Carlinin talliin.

Vuonna 2022 Maloney sai Kansainvälisen autoliiton ”Vuoden tulokas” -palkinnon. Palkinnon perusteluina oli menestys sekä Britannian F4-sarjassa että Formula 3 -sarjassa. Vuonna 2023 Maloney osallistui Formula E -sarjan tulokastesteihin Andretti Autosportin kanssa.

## Lähteet
Risingen kirkko

**Risingen kirkko** () tai **Risingen uusi kirkko** on kirkkorakennus Ruotsin Finspångin kaupungissa Risingen kylässä.

Risingen vanhaa kirkkoa, joka on rakennettu 1100-luvulla, oli laajennettu tilantarpeen vuoksi ja 1700-luvulla suunniteltiin uusia laajennuksia. 1800-luvulla päädyttiin kuitenkin laajentamisen sijaan rakentaa uusi kirkko, joka samalla sijoittuisi väestön kannalta paremmalle paikalle. Niinpä uusi kirkko rakennettiin noin kolme kilometriä pohjoisemmaksi. Uuden kirkon piirustukset laati Yli-intendentinviraston arkkitehti Johan Adolf Hawerman, ja rakennustöistä vastasi itägötanmaalainen rakennusmestari Abraham Nyström. Kirkon rakentaminen aloitettiin vuonna 1845 ja se valmistui vuonna 1849.

Kirkko edustaa pääosin uusklassismia, mutta siinä on hyödynnetty myös erinäisiä "uustyylejä".

Jeesuksen vuorisaarnaa esittävän alttaritaulun on maalannut Pehr Hörberg. Tämä oli asunut Risingessä ja on haudattu Risingen vanhan kirkon hautausmaalle.

## Kuvia kirkosta

Tiedosto:Risinge nya kyrka 9.JPG|Risingen kirkko.
Tiedosto:Risinge nya kyrkas kyrksal 2016.jpg|Kirkkosali.
Tiedosto:Risinge nya kyrkas predikstol 2016.jpg|Saarnatuoli.
Tiedosto:Risinge nya kyrkas altare 2016.jpg|Kirkon alttari.
Tiedosto:Risinge nya kyrkas orgelläktare 2016.jpg|Kirkon urkuparvi ja urut.


## Lähteet

## Aiheesta muualla
* Finspångin seurakunnan kotisivut
Yuki Tanaka

**Yuki Tanaka** (田中 利幸, *Tanaka Toshiyuki*, 26. toukokuuta 1949) on japanilainen historioitsija. Hän on työskennellyt professorina Hiroshiman yliopiston rauhaninstituutissa. Tanaka on kirjoittanut muun muassa toisen maailmansodan aikaisista sotarikoksista, terroripommituksista, ydinaseiden käytöstä ja Japanin asevoimien sotarikoksista. Tanaka on eläkkeellä professorin toimestaan, mutta hän on yhä hyvin aktiivinen historiantutkija ja luennoija.

## Teoksia

* 
* 
* 
* 

## Viitteet

## Aiheesta muualla
* Luettelo Yuki Tanakan artikkeleista julkaisussa ''The Asia-Pacific Journal''. 
* Tanakan ''Entwined Atrocities: New Insights into the U.S.–Japan Alliance'' -teoksen julkaisuun liittyvä haastattelu Youtubessa.
Bizzarrini

**Bizzarrini S.p.A.** on italialainen autonvalmistaja, jonka perusti aiemmin Alfa Romeolla, Ferrarilla ja Isolla työskennellyt insinööri Giotto Bizzarrini 1964 Livornossa, Italiassa.

## Lähteet

## Aiheesta muualla
* Bizzarrini Bizzarini_GT 5300, Cargold Collection, esittely ja ajo, 27:38 min YouTubessa
Jean Marot (runoilija)

**Jean Marot** (1465?–1526) oli ranskalainen runoilija. Hänen poikansa oli runoilija Clément Marot (1496–1544). Hänet liitetään usein retoorikkoihin. Hän oli vuodesta 1506 Anna Bretagnelaisen sihteeri ja noin vuodesta 1514 kuningas Frans I:n *[[kamarijunkkari|valet de chambre]]*.

## Lähteet
Via Baltica

**Via Baltica** (**Baltian reitti**) on maantiereitti, jota pitkin pääsee Suomesta Baltian maiden kautta Puolaan ja edelleen kaikkialle Keski-Eurooppaan. Via Baltica on osa Eurooppatietä E67. 

Reitin varrella Virossa ovat Rummun entinen vankila, Ruplan hautakivi, ja entinen postitalo, nykyinen hotelli Ruunawere. Rummun vankila on osittain vajonnut veden alle. Sen ympäristössä harrastetaan lainelautailua ja talvisin siellä on retkiluistelurata. Tien varrella on myös useita kartanoja ja Luitemaan luonnonsuojelualue. Luonnonsuojelualueen jälkeen on mahdollisuus poiketa vanhalle Riian tielle, maantielle 331, jonka varrella on Neuvostoliiton aikainen kosmonauttien lomakeskus. Latvian alueella reitin varrella on Paroni Münchhausenin museo (Minhauzena muzejs). Baltian reitti kulkee Latvian pääkaupungin Riian läheltä. Riian pohjoispuolella on Saulkrastin kaupunki, joka sijaitsee Riianlahden rannalla. Samalla seudulla sijaitsevat myös Birinun palatsilinna ja Turaidan linna, jonka rakennuttivat 1200-luvulla kalparitarit. Baltian reitin varrella sijaitsevat myös Salaspilsin keskitysleirin muistomerki, Rundalen palatsi ja Bauskan linnoitus. Salaspilsin muistomerki on useita kymmeniä metrejä korkea, se on marmoria ja ihmiset voivat kulkea sen alitse. Rundalen palatsia luonnehditaan Itämeren Versailles’ksi. Se on rakennettu 1730-luvulla ja se on barokkityylinen. Bauskan linnoituksen lähellä on Bauskan kylä missä on olutpnimo. Liettuan alueella oleva nähtävyys on Siauliain ristikukkula, mistä löytyy useita kymmeniä tuhansia ristejä. Reitin varrella sijaitsevia kaupunkeja ovat Kedainiai ja Kaunas. Kun Baltian rettiä pitkin on saavuttu Puolaan, reitin varrella sijaitsevia kaupunkeja ovat Augustówin lomakaupunki, Gdanskin satamakaupunki ja Sopot, mistä löytyy hiekkarantoja. Reitin varrella on myös Białowieżan kansallispuisto.

Baltian reitin varrella nopeusrajoitukset ovat huonosti merkittyjä. Liettuassa liikennekäyttäytyminen on erilaista kuin Suomessa, Virossa ja Latviassa ja tämä aiheuttaa joskus vaaratilanteita. Baltian reitin maissa kelpaa suomalainen ajokortti. Baltian maissa ja Puolassa täytyy käyttää heijastinliiviä, kun astutaan ulos autosta pimeään aikaan. Jos matkaan lähdetään yrityksen autolla tai toisen ihmisen omistamalla autolla, on mukana oltava monikielinen valtakirja. Suomalaisen liikennevakuutuksen todisteeksi voidaan hankkia vihreä kortti. Kelasta voi hankkia Eurooppalaisen sairaanhoitokortin, joka auttaa julkisessa sairaanhoidossa. Talvella Baltian maissa on käytettävä talvirenkaita ja siellä kelpaavat nastarenkaat, mutta ne ovat Puolassa kiellettyjä. 

## Lähteet

## Aiheesta muualla
* https://www.rantapallo.fi/automatkailu/via-baltican-kiinnostavimmat-paikat-8-syyta-lahtea-legendaariselle-automatkale/
Suomen Pienviljelijä

**Suomen Pienviljelijä** ja **Suomen Sanomat** olivat Eino Yliruusin johtamien Suomen pienviljelijäin puolueen ja Pienviljelijäin ja maalaiskansan puolueen äänenkannattajia vuosina 1929–1939 ja 1945.

## Suomen Pienviljelijä 1929–1935
Eino Yliruusin toimittama ja julkaisema ensimmäinen *Suomen Pienviljelijä* ilmestyi Tampereella kahdesti tai kolmesti viikossa. Se aloitti jo ennen Suomen pienviljelijäin puolueen perustamista huhtikuussa 1929. ”Talonpojan talouspoliittinen taistelulehti” oli myös kelvollinen sanomalehti, jossa oli melko paljon ilmoituksia. *Suomen Pienviljelijä* oli mukana perustamassa myös puolueen maakuntalehtiä.

## Suomen Sanomat 1935–1936
*Suomen Pienviljelijän* menestys houkutteli Yliruusin perustamaan Helsingissä vuoden 1936 alussa kuudesti viikossa ilmestyneen *Suomen Sanomat*. Lauri Yliruusin toimittama lehti julistautui ”pääkaupungin ainoaksi oppositiolehdeksi” ja hyökkäsi voimakkaasti äärioikeistoa vastaan. Painokanteiden ja mahdollisen lakkauttamisen uhkaama *Suomen Sanomat* sai vähän ilmoituksia ja joutui lopettamaan kahden kuukauden jälkeen rahojen loputtua.

## Suomen Pienviljelijä 1936–1939
Toinen *Suomen Pienviljelijä* ilmestyi Helsingissä lähinnä aikakauslehden luonteisena kerran viikossa lokakuusta 1936. Sen pääviholliset olivat Etsivä keskuspoliisi ja Kivimäen hallitus. Vuosikymmenen lopussa Yliruusi ja *Suomen Pienviljelijä* kannattivat kansanrintamaa ja yhteistyötä äärivasemmiston kanssa. Lauri Yliruusin toimittama lehti muuttui kahdesti viikossa ilmestyneeksi sanomalehdeksi heinäkuussa 1939, mutta hallitus lakkautti sen runsasta viikkoa ennen talvisodan syttymistä.

## Suomen Sanomat 1945
Eino Yliruusin julkaisema ja toimittama *Suomen Sanomat* jatkoi vuoden 1945 alusta aikaisempien lehtien perinnettä. Se kertoi olevansa ”Kansanvallan Rintaman sekä Pienviljelijäin ja Maalaiskansan Puolueen äänenkannattaja”. Yliruusin ja *Suomen Sanomien* yhteiskuntakriittisyys oli voimakasta, mutta se ei johtanut esimerkiksi SKDL:n yhteyteen. Helsingissä kerran viikossa ilmestynyt lehti lakkasi syyskuussa 1945, kun pienviljelijäin puolue ei saanut juurikaan kannatusta.

Suomen pienviljelijäin ja maalaiskansan puolue herätettiin henkiin vielä loppuvuodesta 1946. Sen äänenkannattajaksi tuli K. V. Kuljun Parkanossa perustama *Suomen Maaseutu*, joka ilmestyi epäsäännöllisesti vuoteen 1949 saakka.

## Lähteet

## Aiheesta muualla
* ''Suomen Pienviljelijä'' (1929–1935) digitoituna Kansalliskirjastossa
* ''Suomen Sanomat'' (1935–1936) digitoituna Kansalliskirjastossa
* ''Suomen Pienviljelijä'' (1936–1939) digitoituna Kansalliskirjastossa
Jon Almaas

**Jon Almaas** (s. 29. elokuuta 1967 Bærum) on norjalainen näyttelijä ja televisiojuontaja. Hän on tullut tunnetuksi *[[Nytt på nytt]]* -ajankohtaissatiirin juontajana sekä Christian Kopperudin roolista *[[Side om side]]* -komediasarjassa. 
## Lähteet

## Aiheesta muualla
Pernille Sørensen

**Pernille Sørensen** (s. 15. syyskuuta 1977 Bærum) on norjalainen näyttelijä, joka tunnetaan erityisesti roolistaan Lisbeth Berginä komediasarjassa *[[Side om side]]*. Lisäksi hän on ollut vuodesta 2017 vakiopanelisti ajankohtaissatiirissa *[[Nytt på nytt]]*. 

Sørensen opiskeli mediatiedettä Norjan teknis-luonnontieteellisessä yliopistossa ja Lähi-idän sekä Pohjois-Afrikan politiikkaa Oslon yliopistossa. Heti valmistuttuaan hän siirtyi työskentelemään viihteen parissa. Vuosina 2002–2006 hän oli mukana NRK:n huumoriohjelmassa *Melonas*, joka oli hänen läpimurtonsa.
## Lähteet
Kansallinen ansioritarikunta (Gabon)

**Gabonin ansioritarikunta** () on gabonilainen ritarikunta, joka perustettiin vuonna 1971. Kunniamerkkiä myönnetään sekä sotilaille että siviileille tunnustuksena poikkeuksellisista ansioista sekä uskollisesta palveluksesta kansakunnan hyväksi.

Kunniamerkkiä jaetaan viidessä luokassa:

*  suurristi
*  suurupseeri
*  komentaja
*  upseeri
*  ritari

## Lähteet
Pakistan International Airlinesin lento 404

**Pakistan International Airlinesin lento 404** oli Pakistan International Airlines -lentoyhtiön maansisäinen reittilento Gilgitin ja Islamabadin välillä. 25. elokuuta 1989 lentoa operoinut Fokker F.27 katosi matkustajineen ja miehistöineen Himalaja-vuoriston yläpuolella. Konetta ei ole löydetty.

Kone nousi ilmaan noin kello 7.35, ja sen miehistö ilmoitti kello 7.40, että se on perillä arviolta kello 8.32. Tämän jälkeen koneelta ei kuultu enää viestejä. Koneen uskottiin pudonneen Himalajalle, ja sitä etsittiin asevoimien toimesta useita päiviä. On spekuloitu, että Intian armeija olisi ampunut koneen alas.

## Lähteet
Deksibuprofeeni

**Deksibuprofeeni** on ei-steroidirakenteinen tulehduskipulääke (NSAID). Se on ibuprofeenin aktiivinen dekstrorotatorinen enantiomeeri. Useimmat ibuprofeenivalmisteet sisältävät molempien isomeerien raseemisen seoksen. 

Deksibuprofeenin kemiallinen kaava on C13H18O2, moolimassa 206,28&nbsp;g/mol ja CAS-numero 51146-56-6.

Deksibuprofeeni on raseemisen ibuprofeenin kiraalinen kytkin. Deksibuprofeenin kiraaliselle hiilelle annetaan absoluuttinen konfiguraatio (S) Cahn–Ingold–Prelog-sääntöjen mukaisesti.

Ibuprofeeni on α-aryylipropionihappo, jota käytetään suurelta osin nivelreuman hoidossa ja jota käytetään laajalti käsikauppalääkkeenä päänsärkyyn ja pieniin kipuihin. Tällä lääkkeellä on kiraalinen keskus ja se on enantiomeerien pari. (S)-Ibuprofeeni, eutomeeri, on vastuussa halutusta terapeuttisesta vaikutuksesta. Inaktiivinen (R)-enantiomeeri, distomeeri, käy läpi yksisuuntaisen kiraalisen inversion, jolloin saadaan aktiivinen (S)-enantiomeeri, edellinen toimii jälkimmäisen aihiolääkkeenä. Toisin sanoen, kun ibuprofeenia annetaan rasemaattina, distomeri muuttuu in vivo eutomeriksi, kun taas jälkimmäinen ei vaikuta.

## Aiheesta muualla
* PubChem: Dexibuprofen 
* DrugBank: Dexibuprofen
* Kyoto Encyclopedia of Genes and Genomes (KEGG): Dexibuprofen